Oficialusis leidinys 201 E , 18/08/2005 p. 0071 - 0077



P6_TA(2004)0058 Ginklų eksportas Europos Parlamento rezoliucija dėl penktosios metinės Tarybos ataskaitos pagal Europos Sąjungos elgesio kodekso ginklų eksporto srityje 8 galiojančią nuostatą (2004/2103(INI)) Europos Parlamentas, - atsižvelgdamas į penktąją metinę Tarybos ataskaitą pagal Europos Sąjungos elgesio kodekso ginklų eksporto srityje 8 galiojančią nuostatą [1], - atsižvelgdamas į Europos Sąjungos elgesio kodekso ginklų eksporto srityje vadovą,dėl kurio 2003 m. spalio 28 d. sutarė darbo grupė, atsakinga už įprastinių ginklų eksporto klausimus (14283/03), - atsižvelgdamas į 2003 m. birželio 23 d. Tarybos bendrąją poziciją 2003/468/BUSP dėl tarpininkavimo ginklų prekyboje kontrolės [2], - atsižvelgdamas į Europos saugumo strategiją, kurią 2003 m. gruodžio 12 d. patvirtino Taryba, - atsižvelgdamas į ES strategiją prieš masinio naikinimo ginklų platinimą, kurią 2003 m. gruodžio 12 d. patvirtino Taryba ir kuri be kitų tikslų siekia sustiprinti eksporto kontrolės politiką ir praktiką, - atsižvelgdamas į ES sutarties 17 straipsnį ir EB sutarties 296 straipsnį, - atsižvelgdamas į ketvirtąją metinę Tarybos ataskaitą pagal Europos Sąjungos elgesio kodekso ginklų eksporto srityje 8 galiojančią nuostatą [3] ir į 2003 m. rugsėjo 25 d. EP rezoliuciją dėl minėtos ataskaitos [4], - atsižvelgdamas į 2003 m. lapkričio 20 d. rezoliuciją dėl Komisijos komunikato Tarybai, Europos Parlamentui, Europos ekonomikos ir socialinių reikalų komitetui ir Regionų komitetui "Europos gynyba, Pramonės ir rinkos klausimai, ES gynybos įrangos politikos numatymas" [5], - atsižvelgdamas į 2004 m. balandžio 22 d. EP rezoliuciją dėl žmogaus teisių pasaulyje 2003 m. ir į Europos Sąjungos politiką šiuo klausimu [6], - atsižvelgdamas į savo 2003 m. gruodžio 18 d. rezoliuciją [7] dėl Europos ginklų prekybos embargo Kinijos Liaudies Respublikai panaikinimo, - atsižvelgdamas į ankstesnę 2000 m. liepos 6 d. rezoliuciją dėl "Lord's resistance army" (LRA) [8] vykdomo vaikų grobimo ir į 2003 m. liepos 3 d. rezoliuciją dėl prekybos vaikais ir nepilnamečių karių [9], - atsižvelgdamas į Darbo tvarkos taisyklių 45 straipsnį, - atsižvelgdamas į Užsienio reikalų komiteto pranešimą ir Tarptautinės prekybos komiteto nuomonę (A6-0022/2004), A. kadangi griežta ginklų eksporto kontrolė yra labai svarbi, ypač dėl saugumo klimato po šaltojo karo, pasireiškiančio dideliu nestabilumu atskiruose regionuose, valstybių silpnėjimu, nepilnamečių, kuriuos įtraukia nevalstybinės struktūros, dalyvavimu karo veiksmuose, teroristų tinklais ir organizuotu nusikalstamumu, B. kadangi Taryba kai kuriuos iš šių saugumo klimato po šaltojo karo požymių įvertino kaip vieną iš pagrindinių grėsmių minėtos Europos saugumo strategijos požiūriu, C. kadangi organizuotų nusikaltėlių grupuotės ir tarptautiniai nelegalių ginklų pervežėjai į savo nelegalią veiklą įtraukė šaunamuosius ginklus, kurie yra laisvai ir nekontroliuojamai prieinami ir tapo pagrindine konfliktų gausos priežastimi, ir gabena juos maršrutais per išsiplėtusios ES teritoriją, taip pat per kaimynines išsiplėtusios ES šalis ir vakarinį Balkanų regioną, D. kadangi kasmet per ginkluotus konfliktus ar dėl smurto, susijusio su nusikalstama veikla, kai naudojami lengvoji ginkluotė, žūva apie pusę milijono žmonių, E. kadangi pastarąjį dešimtmetį pastebima, kad labai padidėjo privačių saugos ar karinių įmonių paslaugomis besinaudojančiųjų skaičius, būtina sukurti teisinę bazę,užtikrinančią privačių karinių, policijos ar saugos paslaugų teikimo kontrolę, F. kadangi ES, taikydama tolesnio ginkluotės ribojimo priemones ir nusiginklavimo iniciatyvas, privalo vykdyti padidėjusius įsipareigojimus dėl taikos ir saugumo Europoje bei pasaulyje, G. kadangi šios srities veikla turi būti kuo skaidresnė, įskaitant ir išsamių metinių ataskaitų rengimą, nes tik tuomet galima demokratinė atskaitomybė, geriausiai padedanti užtikrinti taiką ir saugumą, H. kadangi Europos Sąjungos elgesio kodekso ginklų eksporto srityje vadovas yra svarbus žingsnis į priekį aiškinant kodekso pranešimų apie pareiškimų atmetimą bei konsultacijų nuostatas ir užkertant kelią nevienodam jų interpretavimui atskirose valstybėse narėse, I. kadangi Tarybos bendroji pozicija dėl tarpininkavimo ginklų prekyboje kontrolės yra pirmasis žingsnis kontroliuojant nelegalų prekybos ginklais tarpininkavimą, tačiau siekiant efektyvaus veikimo vis dar būtina ištaisyti daug esamų trūkumų, J. kadangi, regis, kad nepaisant pasiektos pažangos ES ginklai, jų dalys, ES licencijos ginklų gamybai užsienio šalyse, privačios ES karo ir saugumo tarnybos, ES kariškiai, patirtis ir mokymai, taip pat įranga, skirta mirties bausmei atlikti, kankinti ir kitaip žiauriai, nežmoniškai ir žeminančiai elgtis su žmonėmis, vis dar tiekiama į pasaulio regionus, kuriuose akivaizdžiai nepaisoma Elgesio kodekso normų, K. kadangi kovojant su nelegalia ginklų prekyba ir siekiant veiksmingai užkirsti kelią ginklų tiekimui netinkamiems užsakovams, būtina griežčiau kontroliuoti ginklų siuntas, ginklų eksporto, kitos karinės ir apsaugos įrangos užsakovus, taip pat ir licencijuotos produkcijos bei ginklų prekybos tarpininkus, L. kadangi atsižvelgiant į Europos ginkluotės pramonės plėtrą ir bendros saugumo ir gynybos politikos raidą,būtina didesnis ES ginklų eksporto kontrolės politikos suvienodinimas, M. kadangi anksčiau minėtoje 2003 m. lapkričio 20 d. Europos Parlamento rezoliucijoje akcentuojama, kad sukūrus karinę rinką ES viduje, reikalinga griežta eksporto kontrolė ties ES išorės sienomis, N. kadangi ES dalyvavimas bendros tarptautinės ginklų prekybos šaunamųjų ginklų ir lengvosios ginkluotės eksporto srityje ypač išsiplėtė po to, kai 2004 m. Gegužės 1 d. į Sąjungą įstojo dešimt naujų valstybių narių,iš kurių keliose yra puikiai išvystyta ginklų gamybos ir eksporto veikla; kadangi kai kurios naujos valstybės narės tuoj pat negali vykdyti Kodekso reikalavimų ir joms būtina pagalba šiems reikalavimams įgyvendinti, O. kadangi nuo 1999 m. iki 2003 m. apie 80 proc. ES ginklų eksporto buvo išvežama už Europos ribų, P. kadangi dešimčiai naujų valstybių narių priėmus Elgesio kodeksą išaugo juo reguliuojamo ginklų eksporto apimtys, Q. kadangi vykstant tolesnei ES plėtrai ypač svarbu, kad taip pat ir šalys kandidatės - Kroatija, Bulgarija, Rumunija ir Turkija - ruoštų metinius pranešimus apie savo ginklų eksporto politiką, gerintų savo ginklų eksporto kontrolę ir užtikrintų, kad būtų laikomasi svarbiausių šios srities normų; EP įsitikinęs, kad valstybės narės turi ne tik aktyviai remti šį procesą, bet ir rodyti sektiną pavyzdį bei griežtai laikytis Elgesio kodekso ir parengti metines ataskaitas apie jų vykdomą ginklų eksporto veiklą, R. įsitikinęs, kad tolesnis valstybių narių ginklų eksporto politikos derinimas labai prisidėtų prie Europos saugumo ir gynybos politikos plėtros ir sustiprintų bendrą valstybių narių užsienio politiką, S. kadangi EP įsitikinęs, kad ES ginklų eksporto kontrolės politiką būtina derinti su Bendrijos užsienio politikos veikla, taip pat ir tikslais siekiant išvengti krizių, kovojant su skurdu, stiprinant demokratiją ir ginant žmogaus teises, T. įsitikinęs, kad ypač veiksmingas pasauliniu mastu gali būti tik tarptautinis ginklų prekybos režimas, kurį taikant vadovaujamasi Tarptautine ginklų prekybos sutartimi, grindžiama valstybių prisiimtais tarptautinės teisės įsipareigojimais, 1. mano, kad aiški ir veiksminga bendra ginklų eksporto kontrolės politika yra esminis faktorius kovoje su tarptautiniu terorizmu ir siekiant konfliktų prevencijos, regioninio stabilumo bei pagarbos žmogaus teisėms; 2. todėl pritaria padarytai pažangai, nurodytai penktajame metiniame pranešime dėl Europos Sąjungos elgesio kodekso ginklų eksporto srityje taikymo ir ypač kompendiumo dėl valstybių narių sutartos tvarkos tęsiniui; šis kompendiumas paskelbtas I priede, o II priedo lentelėje nurodoma išduotų eksporto licencijų skaičius ir kainos bei ginklų eksporto kainos; 3. ypač pritaria informacijos iš senų ir naujų valstybių narių apie jų ginklų eksportą teikimo pagerėjimui, tačiau išreiškia rūpestį dėl kai kuriais atvejais pateikiamų duomenų patikimumo; 4. mano, kad norint užtikrinti pateikiamų duomenų skaidrumą,būtina, jog valstybės narės laiku pateiktų išsamius ir palyginamus duomenis; 5. džiaugiasi, kad ataskaitų pateikimo procedūrų suvienodinimo procesas tęsiasi ir kad buvo imtasi tolesnių veiksmų, kurie padėtų užtikrinti valstybių narių visiškai palyginamos statistikos parengimą; 6. pageidauja, kad nepaisant pažangos, pasiektos derinant statistikos duomenis, kiekviena valstybė narė teiktų informaciją apie gautų ginklų kiekį ir tipą, bendrą eksportuotų ginklų kainą ir atmestų prašymų suteikti licencijas skaičių ir priežastis, taip pat tikslesnius duomenis apie šalis gavėjas ir užsakovų kategorijas, nes šie išsamesni ir labiau suderinti duomenys padėtų didinti informacijos skaidrumą; 7. pritaria pranešimų apie atmestus prašymus centrinės duomenų bazės sukūrimui Tarybos sekretoriate Briuselyje; ragina, kad laiku būtų išplėsta ši duomenų bazė, į kurią būtų įtraukti duomenys apie konsultacijas, vykdomas atsižvelgiant į Elgesio kodekso reikalavimus, bei žinomi ar įtariami galutiniai naudotojai, kurie ginklus ir kitas kontroliuojamas prekes pakartotinai eksportuoja, nukreipia kitais keliais arba jais piktnaudžiauja; 8. be to pageidauja, kad atskirų šalių ginklų eksporto ataskaitose būtų pateikiama informacija apie neformalius atsisakymus suteikti leidimą ginklų eksportui anksčiau nei buvo pateiktas oficialus prašymas licencijai gauti; 9. pabrėžia šios duomenų apie atmestus prašymus centrinės bazės naudą, nes valstybės narės nedelsiant gaus reikiamos informacijos ir galės nagrinėti konkrečius atmestus prašymus; 10. pritaria naujo ir papildyto ES bendro karo technikos sąrašo sudarymui ir jo publikavimui Oficialiajame leidinyje; ragina valstybes nares pateikti išsamesnes ir skaidresnes ataskaitas apie "dvejopo naudojimo" eksportuojamus gaminius, nes jie dažnai buvo panaudoti pažeidžiant žmogaus teises; 11. mano, kad Elgesio kodekso tekstas yra skirtingai interpretuojamas atskirose valstybėse narėse, todėl pritaria kodekso vadovui, kuriame apibrėžiamos ir paaiškinamos Elgesio kodekso galiojančios nuostatos; ragina valstybes nares iš dalies pakeisti eksporto kriterijus, kad jie taptų skaidresni bei lengviau suprantami, ir užtikrinti, kad jie visiškai atitiktų valstybės prisiimtus įsipareigojimus pagal tarptautinę teisę; 12. pritaria iniciatyvai ištirti 8 kriterijaus (ginklų eksporto suderinamumas su šalies gavėjos techniniu ir ekonominiu pajėgumu) taikymo galimybes; ši apklausa labai naudinga krizių prevencijai ir veiksmingesnei menkiau socialiai išsivysčiusių šalių plėtrai; todėl ragina valstybes nares pakartoti apklausas apie likusių septynių kriterijų taikymą; 13. mano, kad vieningos ES taisyklės tarpininkavimo ginklų prekyboje kontrolės srityje yra būtinos; sveikina 2003 m. ES bendrąją poziciją dėl tarpininkavimo ginklų prekyboje, tačiau mano, kad valstybėms narėms vis dar trūksta veiksmingų nuostatų, įgalinančių konkrečią tarpininkavimo ginklų prekyboje, ginklų gabenimo ir ginklų finansavimo veiklos kontrolę, kurią ES piliečiai ir gyventojai vykdo per "trečiąsias valstybes"; 14. ypač pritaria Austrijos, Belgijos, Suomijos, Prancūzijos, Vokietijos, Nyderlandų, Švedijos ir Jungtinės Karalystės pastangoms kontroliuoti tarpininkavimą įprastinių ginklų prekyboje ir ragina valstybes nares paspartinti prekybos ginklais tarpininkavimo kontrolės, išdėstytos Tarybos bendrojoje pozicijoje dėl tarpininkavimo ginklų prekyboje, įdiegimą šiose šalyse; 15. dar kartą išreiškia nuomonę, kad būtina įdiegti privalomą registracijos ir leidimų tarpininkauti ginklų prekybos sandoriams suteikimo sistemą, kuri, tokiu pat būdu kaip JAV įstatymai, turėtų būti taikoma ES piliečiams bei ES bendrovėms, veikiančioms už ES teritorijos ribų; 16. ragina valstybes nares į savo teisės aktus dėl tarpininkavimo ginklų prekyboje įtraukti ir ginklų gabenimo bei ginkluotės finansavimo paslaugas; 17. ragina valstybes nares uždrausti tarpininkauti prekiavimui įranga, skirta vykdyti mirties bausmei, kankinti ir kitaip žiauriai, nežmoniškai ir žeminančiai elgtis; priskirti nusikaltimams ES piliečių, ES registruotų prekybos tarpininkų ir įmonių įvykdytus JT, ES ar ESBO (Europos saugumo ir bendradarbiavimo organizacijos) ginklų embargo, taip pat atitinkamų ES valstybių narių nacionalinių ginklų embargų pažeidimus, nepriklausomai kur jie būtų įvykdyti; 18. pritaria, kad "duomenis apie užsakovą", kaip privalomą minimalią informaciją, reikia įtraukti į užsakovo pažymėjimą; taip pat ragina įtraukti nepiktnaudžiavimo nuostatą, kurioje nurodoma, kad medžiagos nebus naudojamos uždraustiems tikslams; tačiau pakartoja savo reikalavimą sukurti perdavimo patikros ir atlikto eksporto stebėjimo sistemą, kuri apimtų kompetentingų valdžios institucijų vykdomą sisteminę ir fizinę patikrą perdavimo ir atsargų punktuose, bei numatyti galimybę skirti baudas; 19. todėl dar kartą ragina valstybes nares išnagrinėti galimybę sukurti visai ES bendrą stebėjimo sistemą ir rekomenduoja apsvarstyti Europos ginklų eksporto kontrolės agentūros modelį; 20. ragina valstybes nares išlaikyti ES prekybos ginklais embargo Kinijos Liaudies Respublikai bei nemažinti šios prekybos ginklais nacionalinių apribojimų; mano, kad šis embargas turi būti tęsiamas iki tol, kol ES priims teisiškai įpareigojantį Elgesio kodeksą ginklų eksporto srityje ir Kinijos Liaudies Respublika imsis konkrečių veiksmų gerindama žmogaus teisių padėtį šalyje: inter alia ratifikuodama JT pilietinių ir politinių teisių paktą ir visiškai užtikrindama mažumų teises; 21. reikalauja, kad Taryba užtikrintų nuoseklaus metodo taikymą ES politikoje dėl ginklų embargo įvedimo vyriausybėms, šiurkščiai pažeidusioms žmogaus teises; 22. ragina šalis kandidates - Kroatiją, Bulgariją, Rumuniją ir Turkiją - vadovaujantis Elgesio kodeksu sugriežtinti nacionalinius įstatymus ir ypač jų taikymą ginklų eksporto srityje, paruošti pranešimus apie jų taikymą pagal penktojo metinio pranešimo I ir II priedus, ragina Komisiją atidžiai stebėti stojimo derybų proceso pažangą, be to, ragina visas dabartines valstybes nares sudaryti ir paskelbti nacionalines metines 2004 m. ir kitų tolesnių metų ataskaitas; 23. mano, kad naująsias išsiplėtusios ES kaimynines šalis, ir šalis, su kuriomis ES sudarė ar ketina sudaryti stabilizavimo ir asociacijos susitarimą, taip pat reikėtų pakviesti laikytis Elgesio kodekso; ypatingą dėmesį reikėtų skirti Kaliningradui, kuris praeityje buvo karinės įrangos ir ginklų iš kitų Rusijos sričių tranzito nelegaliems naudotojams centras; ragina Tarybą ir Komisiją bendradarbiaujant su Rusijos Federaciją pirmenybę teikti kovos su nelegalia ginklų prekyba priemonėms, įskaitant nuolatinį keitimąsi informacija apie eksportą, tranzito kontrolę ir licencijas; 24. ragina valstybes nares suteikti reikiamą koordinuotą pagalbą visoms valstybėms, kurios neturi būtinų priemonių kodeksui tinkamai taikyti; 25. sveikina Lenkijos ir Švedijos vyriausybių iniciatyvą surengti penkis neformalius senųjų ir naujųjų valstybių narių COARM susitikimus ginklų eksporto kontrolės klausimams aptarti ir rekomenduoja išlaikyti šią COARM susitikimų sistemą ir kad susitikimai būtų reguliaresni bei labiau atstovaujami, taip pat Nyderlandų vyriausybės pastangas supažindinti šalis kandidates ir kitas suinteresuotas valstybes su praktiniu Elgesio kodekso taikymu; 26. dar kartą ragina numatyti valstybėms narėms teisiškai įpareigojančią ir suderintą ginklų eksporto kontrolės politiką, kuri taptų artimiausiu tikslu, ir ragina valstybes šioje srityje siekti pažangos skiriant baudas už ES registruotų įmonių įvykdytus JT, ES, OSCE ar valstybių narių nustatytų embargų pažeidimus; 27. tarpiniu laikotarpiu rekomenduoja šiuos veiksmus: a) vykdyti išankstines konsultacijas su valstybėmis narėmis dėl perkėlimų įgalimų krizių regionus, tuo pat metu sudarant ES išankstinių įspėjimų rodiklių katalogą, padėsiantį nustatyti, kada gali iškilti rimtų problemų dėl tam tikrų galutinių naudotojų, kurios galėtų daryti įtakos ginklų eksporto licencijavimui; b) laikytis daugiašalių konsultacijų pozicijos, priimant sprendimus išduoti arba neišduoti licencijas; pirmiausiai valstybės narės turi įsipareigoti perduoti visoms kitoms valstybėms narėms visų tarpusavio konsultacijų medžiagą ir rezultatus, ypač atvejais, kai valstybė narė ketina išduoti licenciją, nors kita valstybė narė atsisakė ją išduoti; c) įtraukti į nacionalinę teisę visus kodekso principus, kriterijus ir galiojančias nuostatas, suprantant, kad tai neapriboja valstybių narių teisės savo šalyse vykdyti dar griežtesnę politiką; d) visi būsimi ES embargai taikomi į Bendro karo technikos sąrašą arba į Tarybos reglamento (EB) Nr. 1334/2000 [10] (dėl dvejopo naudojimo objektų) priedus įtrauktos įrangos, kuriai taikomas embargas, kategorijoms; 28. ragina, atsižvelgiant į bendros Europos ginkluotės rinkos sukūrimą, palaipsniui panaikinti ginkluotės judėjimo Europos Sąjungoje kontrolę, vykdant bendrą ginklų eksporto kontrolės politiką, pavyzdžiui, į ES elgesio kodeksą įtraukiant nuostatą, draudžiančią išduoti licenciją, jei kita valstybė narė atsisakė ją išduoti; 29. ryžtingai remia pasiūlymą dėl Tarybos prekybos reglamento, kuriuo draudžiamas bet kokios mirties bausmės vykdymui, kankinimui ir kitam žeminančiam ar nežmoniškam elgesiui naudojamos įrangos eksportas, įskaitant specialius ginklus, pvz., žmonių naikinimo minas, taip pat nustatoma griežta kontrolė įrangai, kuri gali būti panaudota represijoms šalies viduje; 30. atsižvelgdamas į trečiosioms šalims taikomą ginklų eksporto kontrolę, kviečia atkreipti ypatingą dėmesį į produkciją, kuri gali būti naudojama tiek civiliniais, tiek kariniais tikslais, pvz., sekimo technika, taip pat atsarginės dalys ir gaminiai, kuriuos galima panaudoti kibernetiniame kare arba mirties nesukeliantiems žmogaus teisių pažeidimams; 31. pritaria COARM susirūpinimui dėl ketinimų humanitariniais tikslais leisti eksportuoti reglamentuojamus gaminius, kai kitu atveju leidimai juos eksportuoti nebūtų išduodami; pripažįsta, kad tam tikruose konfliktų regionuose tam tikri reglamentuojami gaminiai galėtų padidinti civilių gyventojų saugumą ir gerovę, tačiau pabrėžia, kad kiekvieną atskirą atvejį būtina atidžiai išnagrinėti, o atitinkamos valstybės narės privalo turėti pakankamai garantijų nuo piktnaudžiavimo; 32. kviečia valstybes nares pripažinti, kad kodeksas taip pat taikytinas gaminiams, kurie importuojančioje šalyje numatomi įtraukti į ginkluotės mazgus ar jos sistemą, skirtą eksportui į trečiąją šalį; 33. kviečia valstybes nares priimti teisės aktus, kuriais būtų reikalaujama licencijuoti ES licencijuojamų ginklų (ar jų dalių) gamybą trečiosiose šalyse; 34. ragina valstybes nares pripažinti, kad Elgesio kodeksas taip pat taikytinas visų gabenimų "iš vienos valstybės į kitą", ypač kai vežamas ginkluotės perteklius, dar kartą pabrėžia, kad ginkluotės eksportas ar jos pertekliaus gabenimas į šalis, kuriose ji bus panaudota pažeidžiant žmogaus teises, tarptautinę humanitarinę teisę arba kitus tarptautinius įstatymus, griežtai nusižengia Kodekso nuostatoms; 35. kviečia valstybes nares pripažinti, kad Elgesio kodeksas taip pat taikytinas karinio, saugumo ir policijos darbuotojų, patirties, mokymo perkėlimo atvejais ir privačioms karinių bei saugumo paslaugoms; 36. ragina valstybes nares susitarti, kurias šalis įrašyti į sąrašą šalių, įsitraukusių į ginkluotus konfliktus; į šias šalis reikia visiškai uždrausti ginklų eksportą, vadovaujantis JT Saugumo tarybos dėl ginklų embargo stebėjimo ataskaitomis ir rekomendacijomis; 37. pabrėžia svarbą mokslinių tyrimų, kuriais siekiama užtikrinti teisinę elektroninio žinių perdavimo, programinės įrangos ir technologijų, kurios gali būti susijusios įtrauktomis į Bendrijos sąrašą prekėmis, kurioms eksportuoti reikalingos licencijos, priežiūrą ir kontrolę; 38. ragina ginklus eksportuojančias ES valstybes remtis Elgesio kodekso principais ir kriterijais, nes Kodeksas padeda pagerinti ginklų eksporto kontrolę, konfliktų prevenciją ir skatina taiką visame pasaulyje; 39. mano, kad veiksminga visuotinė ginklų eksporto kontrolė galima tik įvedus tarptautinį ginklų prekybos kontrolės režimą,todėl ragina valstybes nares skatinti girežtų tarptautinių ginklų eksporto taisyklių įvedimą iki 2006 m. JT apžvalginės konferencijos dėl šaunamųjų ginklų,ir dėti pastangas rengiant teisiškai įpareigojančią tarptautinę Ginklų prekybos sutartį, įskaitant karines prekes gaminančių įmonių pertvarkos ir restruktūrizavimo priemones; 40. ragina Tarybą ir valstybes nares griežtai kontroliuoti galutinių naudotojų sertifikatus, ypač pranešimus apie galutinės paskirties šalį, pakartotinio eksporto draudimus ir deklaracijas, kad prekės nebus naudojamos kitais nei nurodyti tikslais; 41. kviečia valstybių narių vyriausybes kruopščiai peržiūrėti Elgesio kodeksą, atsižvelgiant į šiame pranešime išvardytus reikalavimus bei rekomendacijas ir konsultuojantis su atitinkamomis suinteresuotomis šalimis - parlamentais ir nevyriausybinėmis organizacijomis; 42. paveda Pirmininkui perduoti šią rezoliuciją Tarybai ir Komisijai, valstybių narių ir trečiųjų šalių, sutikusių laikytis Elgesio kodekso principų, parlamentams ir vyriausybėms. [1] OL C 320, 2003 12 31, p. 1. [2] OL L 156, 2003 6 25, p. 79. [3] OL C 319, 2002 12 19, p. 1. [4] OL C 77 E, 2004 3 26, p. 414. [5] OL C 87 E, 2004 4 7, p. 518. [6] Priimti tekstai, P5_TA(2004)0376. [7] Priimti tekstai, P5_TA(2003)0599. [8] OL C 121, 2001 4 24, p. 401. [9] OL C 74 E, 2004 3 24, p. 854. [10] OL L 159, 2000 6 30, p. 1. --------------------------------------------------